জাতীয় মানবাধিকার কমিশনের নির্দেশে মেট্রো স্টেশনে যাত্রীদের জন্য শৌচাগার তৈরির সিদ্ধান্ত হয়েছে ৩২ বছর পরে! তবে কবে কাজ শুরু হবে এবং কোন কোন স্টেশনে শৌচাগার তৈরি হবে, তা এখনও নির্দিষ্টভাবে জানাতে পারেননি মেট্রো কর্তৃপক্ষ।
মেট্রো স্টেশনগুলিতে যাত্রীদের জন্য শৌচাগার না থাকার বিষয়টি নিয়ে কমিশনের দ্বারস্থ হয়েছিল মানবাধিকার সংগঠন এপিডিআর। সেই আবেদনের প্রেক্ষিতে গত ২৯ ফেব্রুয়ারি কমিশন মেট্রো স্টেশনগুলিতে শৌচাগার তৈরির নির্দেশ দিয়েছিল। এর পরে কলকাতা পুরসভার সঙ্গে যৌথভাবে মহাত্মা গাঁধী রোড, এসপ্ল্যানেড এবং ময়দান স্টেশনে শৌচাগার নির্মাণে উদ্যোগী হয়েছিলেন মেট্রো কর্তৃপক্ষ। কিন্তু বুধবার ‘এবেলা’কে মেট্রো রেলের জনসংযোগ আধিকারিক ইন্দ্রাণী বন্দ্যোপাধ্যায় জানান, প্রযুক্তিগত এবং অন্যান্য কারণে ওই স্টেশনগুলিতে এখনই শৌচাগার তৈরি করা সম্ভব হচ্ছে না। তাঁর কথায়, ‘‘পুরসভা এবং মেট্রো কর্তৃপক্ষের যৌথ উদ্যোগে বিভিন্ন স্টেশনে পর্যবেক্ষণের কাজ চলছে। সেই পর্যবেক্ষণের রিপোর্টের ভিত্তিতেই ঠিক করা হবে যে কোথায় শৌচাগার করা হবে।’’ কতদিনের মধ্যে শৌচাগার তৈরির কাজ শুরু হবে তা-ও বলতে পারেননি ইন্দ্রাণী।
এপিডিআরের রাজ্য সম্পাদক রঞ্জিত শূর এদিন বলেন, ‘‘আমরা ২০১৪ সালের মে মাসে কমিশনের দ্বারস্থ হয়েছিলাম। আমরা জানাই, গোটা মেট্রোপথটি অতিক্রম করতে সময় লাগে ৪৯ মিনিট। এই দীর্ঘ সময়ে শৌচাগার না থাকায় শিশু, অসুস্থ, বৃদ্ধ এবং মহিলাদের জন্য অমানবিক পরিস্থিতির সৃষ্টি হচ্ছে।’’ 
সূত্রের খবর, ওই বছরের সেপ্টেম্বরে কমিশন বিষয়টি নিয়ে মেট্রো কর্তৃপক্ষের বক্তব্য জানতে চায়। কর্তৃপক্ষ জানান, মেট্রো স্টেশনে শৌচাগার নির্মাণের জন্য প্রয়োজনীয় জায়গার অভাব এবং কিছু প্রযুক্তিগত সমস্যা রয়েছে। তাছাড়া, যেহেতু মেট্রো দ্রুতগামী যান এবং কয়েক মিনিট অন্তরই চলাচল করে, তাই স্টেশনে শৌচাগার থাকা অবশ্যপ্রয়োজনীয় নয় বলেও যুক্তি দেওয়া হয়েছিল মেট্রো কর্তৃপক্ষের তরফে। 
এদিন রঞ্জিত বলেন, ‘‘মেট্রো কর্তৃপক্ষের এই বক্তব্যের প্রেক্ষিতে আমরা কমিশনকে জানাই, বেশ কিছু মেট্রো স্টেশনে বেসরকারি সংস্থাকে দোকান করার জায়গা দেওয়া হয়েছে। তাই জায়গা না থাকার যুক্তিটি ঠিক নয়। তাছাড়া, মেট্রোর কর্মীদের জন্যে তো স্টেশন চত্বরে শৌচাগার আছেই, তাহলে যাত্রীদের জন্য কেন করা যাবে না!’’ রঞ্জিত জানান, তাঁদের সেই যুক্তি মেনে নিয়েছিল কমিশন। মুম্বই এবং দিল্লির মেট্রো স্টেশনগুলিতে যাত্রীদের জন্য যেমন শৌচাগারের ব্যবস্থা করা হয়েছে, কলকাতার মেট্রো স্টেশনগুলিতেও তা করার নির্দেশ দিয়েছিল মেট্রো কর্তৃপক্ষকে। 
এদিন রঞ্জিত বলেন, ‘‘এখনও নির্দিষ্টভাবে বলা হয়নি যে কোন মেট্রো স্টেশনে শৌচাগার হবে। আমরা চাই কমিশনের নির্দেশ মেনে দ্রুত কাজ  শুরু হোক।’’